
AIŠKINAMASIS RAŠTAS
DĖL ŽEMĖS ŪKIO MINISTRO 2009 M. GEGUŽĖS 29 D. ĮSAKYMO NR. 3D-398 „DĖL TAUTINIO PAVELDO VEIKLOS FINANSAVIMO TAISYKLIŲ PATVIRTINIMO“ PAKEITIMO 

________________________ Nr. __________________
Vilnius



. Įsakymo projekto rengimą paskatinusios priežastys, įsakymo projekto tikslai ir uždaviniai. Įsakymo dėl Tautinio paveldo veiklos finansavimo taisyklių (toliau – Taisyklės) keitimo projektas parengtas siekiant palengvinti pareiškėjams paraiškų pildymą ir supaprastinti Nacionalinei mokėjimo agentūrai prie Žemės ūkio ministerijos (toliau – Agentūra) paraiškų administravimą. Taisyklės dėstomos nauja redakcija. Esminiai keitimai: aiškiau išdėstytos finansuojamų išlaidų kategorijos (pvz., pateikiamas transporto degalų, nakvynės planuojamų išlaidų pagrindimo būdas); sudarytos sąlygos asociacijoms, vienijančioms tautinio paveldo produktų kūrėjus ir tradicinių amatų centrus, gauti valstybės pagalbą įrangai ir leidinių leidybai; sušvelnintas reikalavimas, kad įranga gali būti įsigyjama tik kartą per 5 metus – projekte šis reikalavimas numatytas tik įsigyjant tos pačios rūšies įrangą; numatoma finansuoti ne tik popierinių, bet ir elektroninių tautinio paveldo produktų populiarinimo leidinių rengimo ir leidybos išlaidas. Anksčiau taisyklėse nebuvo numatyta maksimali pagalbos suma tautinio paveldo kūrėjams, turintiems dviejų kategorijų sertifikatus (A ir B), todėl projekte jiems numatoma maksimali pagalbos suma – 65 proc. visų tinkamų finansuoti projekto išlaidų. Siekiant pagerinti projekto vykdytojų kontrolę, jiems numatyta prievolė programėlės „NMA agro“ pagalba pranešti Agentūrai apie vykdomus edukacinius užsiėmimus ir amato demonstravimą renginio metu. Taip pat Taisyklėse patvirtinama ataskaitos apie projekto įgyvendinimo rezultatus forma, nes iki šiol pareiškėjams kildavo klausimų dėl ataskaitos pateikimo, o Agentūrai būdavo keblu tokias ataskaitas vertinti.
Projekte nėra naujų sąvokų, vartojamos sąvokos apibrėžtos Lietuvos Respublikos tautinio paveldo produktų įstatyme.
. Įsakymo projektui įgyvendinti reikalingi institucijų ir (ar) įstaigų informacinių sistemų pakeitimai. Informacinių sistemų pakeitimai nereikalingi.
. Informacija dėl įsakymo projekto skelbimo Lietuvos Respublikos Seimo kanceliarijos Teisės aktų informacinėje sistemoje (toliau – TAIS). Įsakymo projektas bus skelbiamas Lietuvos Respublikos Seimo kanceliarijos teisės aktų informacinės sistemos Projektų registravimo posistemyje 10 darbo dienų.
. Informacija dėl įsakymo projekto derinimo su suinteresuotomis valstybės institucijomis ir (ar) įstaigomis. Įsakymo projektas susijęs su Agentūros veiklos sritimi, bus derinamas su Agentūra.
. Informacija dėl įsakymo projekto antikorupcinio vertinimo. Atliktas įsakymo projekto antikorupcinis vertinimas. 
. Informacija dėl ūkio subjektams sukeliamos administracinės naštos vertinimo, numatomo teisinio reguliavimo poveikio vertinimo, įsakymo projekto, perkeliančio ir (ar) įgyvendinančio Europos Sąjungos direktyvų ar kitų Europos Sąjungos teisės aktų nuostatų atitikties. Administracinės naštos vertinimas, numatomo teisinio reguliavimo poveikio vertinimas neatliktas, nes teisės aktas nesukels papildomos administracinės naštos, įsakymo projektas neįgyvendina ES direktyvų ar kitų ES teisės aktų.

PRIDEDAMA:
.	Įsakymo projektas, 27 lapai.
.	Teisės aktų projektų antikorupcinio vertinimo pažyma, 6 lapai.

